মানুষের জীবনকে জন্ম থেকে মৃত্যু অবধি কয়েকটি পর্বে ভাগ করা যায়। এসবের মধ্যে শৈশব আর কৈশোর মানুষকে খুব বেশি নষ্টালজিক করে তুলে। অম্ল মধুর সে সব স্মৃতি ধারণ করে মানুষ যেতে থাকে জীবনের অন্তিমপ্রান্তে। কবিগুরু রবি ঠাকুর এই স্মৃতি কাতরতা থেকে লেখেন সেই বিখ্যাত গান ‘সেই যে আমার নানা রঙের দিনগুলি–দিনগুলি মোর সোনার খাঁচায়…রইললো না…।’ এমন কোন মানুষ নাই সময়ে সময়ে যার অন্তরে এই গানটি অনুরণিত না হয়।লেখক সংগঠক জাহাঙ্গীর মিঞা সম্পাদিত ‘আমার শৈশব আমার কৈশোর’ নামের সংকলনে নানা জনের পেছনে ফেলে আসা শৈশব কৈশোরের স্মৃতিময় দিনগুলিকে মলাটবদ্ধ করা হয়েছে।‘আমার শৈশব আমার কৈশোর’ উচ্চারণের সাথে সাথে বুকের গহীন গভীরে কেমন যেন যুগপৎ হাহাকার–আনন্দ–বেদনার অদ্ভুত এক মিশ্র অনুভূতির আবেশ ছড়িয়ে দেয়। আহা! আবার যদি ফিরে পেতাম শৈশব–কৈশোরের সোনায় মোড়া দিনগুলো। মানুষ জানে সেসব দিনে আর ফিরে যাওয়া হবে না। তবু তার মন চায় বারেবার ফিরে যেতে। রোমন্থন করে সে সুখ পায়। পেতে চায়–আনন্দ।